จ้องเพิ่มคุ้มเงินฝากหากศก.ไทยเสี่ยงสูง
สถาบันคุ้มครองเงินฝาก อาจขยายวงเงินคุ้มครองเงินฝากมากกว่า 1 ล้านบาท หากเศรษฐกิจเสี่ยงสูง
12 ต.ค. 2555

สถาบันคุ้มครองเงินฝาก อาจขยายวงเงินคุ้มครองเงินฝากมากกว่า 1 ล้านบาท หากเศรษฐกิจเสี่ยงสูง
นายสรสิทธิ์ สุนทรเกศ ผู้อำนวยการสถาบันคุ้มครองเงินฝาก (สคฝ.) กล่าวว่า ขณะนี้กำลังศึกษาการขยายวงเงินคุ้มครองเงินฝากมาก กว่า 1 ล้านบาท เพื่อให้เหมาะสมกับสภาพเศรษฐกิจของประเทศในช่วง 3 ปีข้างหน้า ที่จะลดการคุ้มครองเหลือบัญชีละไม่เกิน 1 ล้านบาท หลังจากเลื่อนการบังคับใช้มาจากวันที่ 11 ส.ค. 2555 
ทั้งนี้ การทบทวนขยายวงเงินดังกล่าว ต้องศึกษาปัจจัยหลายด้าน โดยเฉพาะอัตราการขยายตัวของผลิตภัณฑ์มวลรวมภายในประเทศ (จีดีพี) ซึ่งหากในเวลานั้น จีดีพีของ ไทยขยายตัวได้ดี จนทำให้สัดส่วนเงินฝากของประชาชนส่วนใหญ่สูงขึ้นเป็น 3 ล้าน หรือ 5 ล้านบาท จากปัจจุบันสัดส่วนประชาชนที่มีเงินฝากไม่เกิน 1 ล้านบาท มี 99% ก็น่าจะขยายให้เหมาะสม
นอกจากนี้ ต้องคำนึงถึงปัจจัยเศรษฐกิจโลกด้วย หากมีความเสี่ยงมาก มีสถาบันการเงินข้างนอกมีปัญหาและพิจารณาแล้วว่า อาจกระทบกับสถาบันการเงินและผู้ฝากเงินในประเทศ ก็อาจขยายวงเงินคุ้มครองออกไป ซึ่งหลักการนั้นจะเน้นผลประโยชน์ของประชาชนเป็นสำคัญ
“ผมยังบอกไม่ได้ว่าควรขยายเป็นเท่าไหร่ หรือเมื่อใด เพราะต้องศึกษาให้รอบคอบก่อน ซึ่งยังมีเวลาอีกมาก เพราะรัฐบาลขยายเวลาการคุ้มครองเงินฝากไว้ที่บัญชีละ 50 ล้านบาทออกไปอีก 3 ปี” นายสรสิทธิ์ กล่าว
สำหรับบทบาทของ สคฝ. จากนี้จะเร่งวางโครงสร้างพื้นฐานของกองทุนคุ้มครองเงินฝาก